Document ID: 32002R0154

RÅDETS FORORDNING (EF) Nr. 154/2002
af 21. januar 2002
om ændring af forordning (EØF) nr. 2358/71 om den fælles markedsordning for frø og om fastsættelse for produktionsårene 2002/03 og 2003/04 af støttebeløbene for frø
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
(1)
I artikel 3, stk. 2, i forordning (EØF) nr. 2358/71 (4) er det fastsat, at støttebeløbet skal fastsættes under hensyntagen til nødvendigheden af at sikre ligevægten mellem det nødvendige omfang af produktionen i Fællesskabet og afsætningsmulighederne for denne produktion. Siden høsten i produktionsåret 1994/95 er produktionen af frø samt udførslen heraf steget konstant og på den anden side har lagrene af EF-frø nået et niveau, der kan påvirke ligevægten på frømarkedet.
(2)
Det er berettiget med henblik herpå at indføre en mekanisme for stabilisering af produktionen for andet frø end ris til udsæd, som denne mekanisme allerede findes for. I forbindelse med stabiliseringsmekanismen for andet frø end ris til udsæd bør der fastsættes en maksimumsmængde, som der kan ydes støtte for, og som fastlægges på grundlag af et repræsentativt gennemsnit af de mængder, der blev høstet i en nylig referenceperiode, samt en margen, hvormed der tages hensyn til de periodiske svingninger, som kendetegner frøproduktionen. Der bør ligeledes skabes de nødvendige betingelser for at udvikle eller bevare små levedygtige produktionskæder, idet der sikres alle medlemsstater med en lille produktion eller uden nogen produktion af frø en minimumsmængde.
(3)
I bilaget til forordning (EØF) nr. 2358/71 opdeles Lolium perenne L.-sorterne i sorter med høj persistens, sildige eller halvsildige, nye og andre sorter samt sorter med lav persistens, halvsildige, halvtidlige eller tidlige. Da priserne på disse sorter på verdensmarkedet ikke længere begrunder denne opdeling, er det hensigtsmæssigt at afskaffe opdelingen af frø af Lolium perenne L. i tre sortsgrupper og at fastsætte en enkelt støttesats.
(4)
For frø, der er anført i bilaget til forordning (EØF) nr. 2358/71, og som vil blive markedsført i produktionsårene 2002/03 og 2003/04, er det som følge af markedssituationen i Fællesskabet og den forventede udvikling ikke muligt at sikre producenterne en rimelig indkomst. Der bør ydes en producentstøtte for dette frø.
(5)
Efter artikel 3, stk. 2, i forordning (EØF) nr. 2358/71 skal støtten fastsættes under hensyntagen dels til nødvendigheden af at sikre ligevægten mellem EF-produktionen og dens afsætningsmuligheder, dels til priserne på disse produkter på verdensmarkedet.
(6)
Anvendelsen af disse kriterier medfører, at støttebeløbet for produktionsårene 2003/03 og 2003/04 fastsættes som anført i bilaget.
(7)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5) -
UDSTEDT FØLGENDE FORORDNING:
Artikel 1
Forordning (EØF) nr. 2358/71 ændres således:
1)
Artikel 3, stk. 4a, affattes således:
»4a. Den maksimale mængde frø, som Fællesskabet yder støtte til, fastsættes efter proceduren i stk. 5. Denne mængde fordeles mellem producentmedlemsstaterne.
Den maksimale mængde af andet frø end ris til udsæd, som der ydes støtte til, svarer til summen af de mængder, der fastlægges for hver enkelt medlemsstat på grundlag af gennemsnittet af de høstmængder, der er beregnet for produktionsårene 1996/97 til 2000/01 forhøjet med 5 %, idet der ses bort fra de to mest afvigende mængder.
Når den mængde, der fastlægges i henhold til andet afsnit, ikke er på over 800 tons for en medlemsstat, tildeles der denne medlemsstat en yderligere mængde på 300 tons.
Hvis summen for anden såsæd end ris af de mængder for hvilke der er ansøgt om støtte i producentmedlemsstaterne overstiger den for Fællesskabet fastsatte maksimale mængde, nedsættes støtten i det følgende produktionsår for hver medlemsstat i forhold til overskridelsen af den nationalt fastsatte mængde, idet der tages hensyn til de mængder, der ikke er udnyttet af medlemsstaterne. I dette tilfælde fastsætter Kommissionen den procentsats, hvormed støtten skal nedsættes i de enkelte producentmedlemsstater.«
2)
Artikel 10 udgår
3)
Artikel 11 affattes således:
»Artikel 11
1. Kommissionen bistås af en forvaltningskomité for frø (i det følgende benævnt komitéen).
2. Når der henvises til denne artikel, anvendes artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF, fastsættes til én måned.
3. Komitéen fastsætter selv sin forretningsorden.«
Artikel 2
For produktionsårene 2002/03 og 2003/04 fastsættes de støttebeløb for frø, der er omhandlet i artikel 3 i forordning (EØF) nr. 2358/71, som anført i bilaget til nærværende forordning.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. juli 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. januar 2002.

Labels: 19
5
6